  Анжелика Тихонова корреспондент Удмуртиын гуртъёсысь трос нылпиё, секыт улон югдуре сюрем семьяосысь но ӧлексы удмурт пиналъёс понна «Тулкым» лагерь ужа. Туэ со укмысэтӥзэ радъяськиз ни. Ивортодэтъя «Удмуртия» агентстволэн корреспондентэз сменалэн кивалтӥсеныз кенешиз но пиналъёсын тодматскиз. Лагере элькунысь 15 ёросъёсысь 40 пиналъёс люкаськизы. Мон шумпотӥсько, мынам ӧнерчиосы но шумпото, дыр, туэ ёросъёслэн лыдзы йылӥз шуыса Лариса Ускова, «Тулкым» лагерьлэн кивалтӥсезПиналъёс пӧртэм ӧръёсъя тодон-валан люкало: видеоискусство, суредаськон, эктон, туспуктон, фольклор, вожатой луон. Озьы, видеоен вырисьёс Богдан Анфиногеновлы клип лэсьто, эктӥсьёс калык эктонъёсты дышето, фольклор отрядэ пыриськисьёс «Ӝыт пукон» йылолэз пукто, туспуктӥсьёс – туспуктон бордын тыршо, «Дарт» газетлы вылбам дасяло, суредасьёс удмурт шӧмо суредъёс пӧрмыто, бӧрысь соосын вань нылпиос понна кружкаос поттозы. Суредаськисьёс ужало Фото: Анжелика Тихонова © udmurt.media Лариса Ускова пусъе, тросэз пиналъёс лагерьысь кыӵе ӧрын азинскыны валаса кошко. Озьы, фольклоръя, эктонъя ӧръёсы ветлэм нылпиоссы лулчеберетъя колледжъёсын тодон-валан люкало, эм удысъя ӧре пыриськемъёс (азьвыл со но вал) – эм академиын. Мон пиналъёслы шуисько, нырысь ик тӥледлы кулэ татысь компетенциос басьтыны, эшъёс, но валаны, улон мукет но вань шуыса. Тӥ быгатӥськоды дышетскыны, асьтэос мар ке улонэ пыӵатыны Лариса Ускова, «Тулкым» лагерьлэн кивалтӥсезКотькуд ар лагере гуртысь потэм, тунсыко, тодмо, ас удысазы азинскем удмурт адямиосты ӧтчало. Озьы пиналъёслы ас кужымзылы оскон пыӵато. Туэ сыӵе пумиськон улсын удмурт кырӟасен Кирилл Кирилловен тодматскон ортчытӥзы. Лагере ветлӥсь пиналъёс пӧлын «Тулкымен»  трос аръёс ӵоже эшъяськисьёс но вань. Соос ӧнерчиослэн син азязы будо, нырысь кыӵе ке отрядъёсы пырисько, тодон-валан люкало, бӧрысь вожатой луыса лыкто, нош отӥяз ӧнерчиозь но будо. Кылсярысь, туэ «Фольклор» отрядэн асьсэ будэтэм пизы ик Алексей Осотов кивалтэ.  Кизнер ёросысь Вуж Бӧдья ёросысь Александр Ветров но «Тулкыме» сизьыметӥзэ пыриське ини. Пияш татчы 10 аресысен ветлэ. Ассэ журналистика, эм удыс, видеоискусство ӧръёсъя эскериз. Нош туэ куинетӥзэ ини вожатой луэ. «Тулкымлы» луыса сюлэмызъя ужзэ но шедьтӥз. Та лагерьлы луыса мон видеоен тросгес вырыны кутски, туспуктэмъёс лэсьтылӥсько. Со мон понна валтӥсез али Александр Ветров, «Тулкым» лагере пыриськисьТодэ вайытом, та нуналъёсы ик «Ёлочка» лагерьын «Шундыкарлэн» сменаез ортче. Туэ со выльдӥськонъёс пыр потыса мынэ. Тегъёс: Мерлык Ижкар нылпиос Удмуртия Шунды  